ตรวจยึดบ้าน-รถหรู โน้ต ดินแดง เครือข่ายยาเสพติดรายใหญ่
วันนี้ (12 ก.พ.2561) ผู้สื่อข่าวรายงานว่า ตำรวจปราบปรามยาเสพติด เปิดปฏิบัติการชัยยะ สยบไพรี 61/3 นำกำลังเข้าตรวจค้นคอนโดแห่งหนึ่งย่านสะพานพระราม 9 เพื่อตรวจค้นทรัพย์สินที่เกี่ยวข้องกับการค้ายาเสพติดและพบผู้ต้องหาตามหมายจับคือ นายพจนารถ เพิ่มพูล ซึ่งเป็นเพื่อนสนิทของนายวันเฉลิม กมลเลิศ หรือ โน้ต ดินแดง ผู้ต้องหาค้ายาเสพติดรายใหญ่ ที่ขณะนี้ยังหลบหนีอยู่ตำรวจพร้อมยึดรถยนต์หรูได้ 5 คัน ยี่ห้อ Porse จำนวน 4 คัน รถยนต์ยี่ห้อ BMW จำนวน 1 คัน และจักรยานยนต์บิ๊กไบท์ Suzuki รุ่น Hayabusa จำนวน 1 คัน รวมมูลค่ากว่า 15 ล้านบาท นอกจากนี้ตำรวจยังได้ยึดบ้านอีกหลังหนึ่งย่านอ่อนนุช ซึ่งนายวันเฉลิมให้ผู้อื่นถือครองทรัพย์สินแทน ก่อนหลบหนีไปนายพจนารถ กล่าวว่า รถที่ตำรวจตรวจยึดส่วนใหญ่เป็นของนายวันเฉลิมที่นำมาฝากไว้ พร้อมปฏิเสธไม่เกี่ยวข้องกับการค้ายาเสพติดพล.ต.ต.วุฒิพงศ์ เพชรกำเนิด ผู้บังคับการตำรวจปราบปรามยาเสพติด 3 เปิดเผยว่า นายพจนารถมีความเชื่อมโยงกับนายวันเฉลิมอย่างชัดเจน โดยเฉพาะเส้นทางการเงินที่เป็นผู้ดูแลให้โดยการครอบครองรถหรูที่ได้จากนำเงินค้ายาเสพติดมาฟอกเงิน ก่อนที่จะนำรถยนต์ไปขายต่อให้บุคคลอื่นปฏิบัติการตรวจค้นยาเสพติดในครั้งนี้ ตำรวจปราบปรามยาเสพติดนำกำลังเข้าตรวจค้น ทั่วประเทศรวม 12 จุด รวมยึดทรัพย์ผู้ต้องหาค้ายาเสพติดได้อีกหลายรายการ
ตำรวจปราบปรามยาเสพติด ยึดรถยนต์หรูและบ้าน โน้ต ดินแดง ผู้ต้องหาค้ายาเสพติดรายใหญ่ ในปฏิบัติการชัยยะ สยบไพรี 61/3 
ยาเสพติด,ชัยยะ สยบไพรี,โน้ตดินแดง,ฟอกเงิน,ข่าวไทยพีบีเอส,ไทยพีบีเอส,ThaiPBSnews,ThaiPBS